ཁ་དཔེར།མཚོན་གྱི་རྨ་ཁ་གསོ་བ་སླ་ཡི།།ཚིག་གི་རྨ་ཁ་གསོ་བ་དཀའ་འོ།།ཟེར་བ་ལྟར།མདའ་མཚོན་གྱིས་ནི་ཕྱི་ལུས་ལ་རྨ་ཁ་ཙམ་བཏོད་པ་ལས་མི་ནུས་ཀྱི།ཚིག་མཚོན་གྱིས་མི་སྙིང་དུམ་བུར་གཏོང་ཞིང་མི་སེམས་ལ་རྦ་རླབས་འཕྱུར་དུ་འཇུག་ཐུབ་པ་རེད།དེ་ནི་གཞན་གང་དང་གང་ཡང་མ་ཡིན་པར།མྱི་ཁ་ཟེར་བ་དེའོ།།མྱི་ཁས་མི་ཞིག་གི་མགོ་བོ་མནན་ཏེ་རྡོག་པས་བརྫི་ཐུབ།མྱི་ཁས་མི་ཞིག་གི་རྒོད་གཤིས་བཏུལ་ཏེ་གཡུང་ལ་འགུག་ཐུབ།མྱི་ཁས་མི་ཞིག་གི་རང་འཇོན་དོར་ཏེ་གཞན་རྟེན་བསྙེག་པར་བྱ་ཐུབ།མྱི་ཁས་མི་ཞིག་གི་རང་གཤིས་བཅོམ་སྟེ་སྤྱི་གཤིས་མངོན་དུ་འཇུག་ཐུབ་ངེས།ཡིན་ཡང་།མི་ཞིག་ལ།གལ་ཏེ་གདེང་སྤོབས་ཀྱིས་བརྟས་ཤིང་ལྕགས་ཀྱི་སྙིང་ཁམས་མངའ་ཚེ།མྱི་ཁ་ནི་རྩྭ་ཡན་དང་འདྲ་བར་རྔོ་ཅི་ཡང་མི་ཐོགས།དཔེར་ན།གློག་བརྙན་ནང་དུ།ཨ་ཕ་དེས་རང་གི་བུ་མོ་གཅེན་གཅུང་གཉིས་ཀྱི་ལྷན་སྐྱེས་འཇོན་ཐང་རྙེད་པ་ནས་བཟུང་།སྡེ་མིའི་མྱི་ཁ་སྟེ།སྦེ་ག་འགྲན་པ་ནི་བུ་ཕོ་ལས་མ་བུ་མོ་ཞིག་གི་ལས་ཀ་ཡིན་ནི་མ་རེད་ལྟ་བུ།ཡང་སྦེ་ག་སྦྱང་ཆེད་བུ་མོ་གཉིས་ཀྱི་རལ་པ་བྲེགས་ཏེ།ཕོ་ཚུགས་བཏོད་པ་ལ་གཞན་ཚོས་སྐད་ཆ་འདྲ་མིན་སྣ་ཚོགས་བཤད་པ་ལྟ་བུ།གང་ལྟར།ཨ་ཕ་དེས་རང་གི་བུ་མོ་གཅེན་གཅུང་གཉིས་ཀྱི་ལྷན་སྐྱེས་འཇོན་རྩལ་རྙེད་པ་ནས་བཟུང་།མྱི་ཁ་ཐམས་ཅད་ནི་གཉིད་གུང་གི་གཡག་དང་ཆང་འཐུང་གི་གཏམ་ལ་བརྩིས་ཏེ་གོ་ཐང་མ་སྤྲད་ལ།སུ་དང་གང་གི་མྱི་ཁས་ཀྱང་ཁོང་གི་ཕུགས་འདུན་སྒུལ་མ་ཐུབ་པ་ནི།ལྷན་སྐྱེས་རྙེད་པས་གཞི་བཟུང་།ཁྱད་འཕགས་ཀྱི་སྲ་བརྟན།སེམས་ཁམས་ཀྱི་འཕེར་ཤ་དོད་ཡོད་པས་སོ།།དེ་ལྟར་འཆར་ཅན་དང་གྲ་སྒྲིགདམིགས་འདུན།བློ་གདེང་།དཀའ་སྦྱོང་སོགས་ཀྱི་མཐུན་རྐྱེན་ཚང་བས་ཀྱང་རེད་དོ།།